钦定古今图书集成/明伦汇编/氏族典/第018卷 > 《总论姓氏》前人
## 钦定古今图书集成/明伦汇编/氏族典/第018卷 > 《总论姓氏》前人

《周礼》小史：“奠系世，辨昭穆。”《左传》众仲曰：“天子建德，因
生以赐姓，胙之土而命之氏。诸侯以谥为氏，因以为
族。官有世功则有官族，邑亦如之。”《礼书》曰：“姓非天子
不可以赐，而氏非诸侯不可以命。”姓所以系百世之
正统，氏所以别子孙之旁出，族则以氏之所聚而已。
然氏谓之姓，故《大传》言“系之以姓”，又言“庶姓别于上”，
则氏与姓一也。氏又谓之族，故羽父为无骇请族，隐
公命以为展氏，则氏族一也。盖别姓则为氏，氏则有
族，族无不同氏，氏有不同族，故八元、八凯出于高阳
氏、高辛氏，而谓之十六族，是氏有不同族也。商之条氏、徐氏之类谓之六族，陶氏、施氏之类谓之七族，宋
之摰氏谓之戴族，向氏谓之威族，是族无不同氏也。
有因德而赐姓四岳，佐禹治水有功，赐姓曰姜氏，曰
吕氏。有因土而赐姓，陈，舜之后。妫之受姓也，本因舜
之居于妫汭，赐姓曰妫。有因官而姓者，仓氏、库氏，司
空、司马。有因邑而姓者，诸氏因于宋子召，食采于诸，
而子孙承之，易子为诸。有因字之省文而易姓者，于
氏出自姬姓之邘，去邑而为于。乔氏出自姬姓之桥，
去木而为乔。有声音之相近而易姓者，辛本莘也，辛、
莘相近，遂为辛氏。郭本虢也，郭虢相近，虢遂为郭。有
因见于丙殿而易姓者，丙本李也，李陵之裔，自匈奴
归魏，见于丙殿，故赐姓焉。有因文在手而易姓者。武
氏出自周平王之少子，生而有文在其手曰武，遂以
为氏。有因语音之讹而易姓者，宇文出自神农之后，
以其有尝草之功，自号为俟汾氏，其后讹而为宇文
氏。有逃自窦出而易姓者，窦氏本姒姓也，有仍逃出
自窦，故少康氏为窦，王氏之姓不一。王氏出自姬姓，
周灵王太子晋之后，时人号曰王家，故曰王氏，太原
王、琅邪王其后也。又有出自毕公高之后，魏信陵君
子孙，时人以其故王族，号曰“王家”，故为王氏。裴氏之
姓不一，裴出风姓，非子之支孙，封𨛬乡，故为𨛬氏。至
后世去邑从衣为裴，此一裴也。晋平公封颛帝之后
于裴中，号“裴君”，此一裴也。此不可不辨。